Besluit in 2016 oor renosterhoringsArgieffoto Die regering sal in April 2016 besluit of hy sy yslike hoop renosterhorings wil verkoop. Edna Molewa, minister van omgewingsake, het Dinsdag aan verslaggewers by die parlement gesê die regering het nog nie ŉ besluit geneem oor die internasionale voorstel nie. “Ons sal dit eers kan doen sodra die komitee sy werk afgehandel en ŉ verslag voorgehou het,” het sy gesê. Altesaam 22 lede vorm deel van die Kommissie van Ondersoek wat aanbevelings moet maak oor renosterverwante kwessies. Die belangrikste hiervan is of ŉ voorstel volgende jaar tydens die COP17-vergaderign aan CITES gemaak moet word dat die handeldryf in renosterhoring wettig verklaar moet word. Molewa het Dinsdag die name van die betrokke kommissielede aangekondig. Dit sluit verteenwoordigers van wetstoepassingsagentskappe, wetenskaplikes, lede van immigrasiedienste, beamptes uit die bewaringsbedryf, privaat wildeienaars en nie-regeringsorganisasies in. Die minister het gesê enige aanbevelings sal gebaseer wees op goeie navorsing. Die besluit of die voorstel aan CITES voorgehou gaan word, sal glo ses maande voor die konferensie in Oktober 2016 bekend gemaak word. Molewa het Maandag aan Sapa gesê die regering se voorraad renosterhoring beloop 21 ton. Dit sluit nie renosterhorings in privaatbesit in nie. Die 21 ton renosterhoring is moontlik tot US$1.36 miljard werd, gebaseer op berigte dat renosterhoring tans onwettig in Vietnam teen US$65 000/kg verkoop word. Altesaam 1 214 renosters is in 2014 in Suid-Afrika vir hul horings gestroop.